1970. július 9-én születtem Miskolcon. Általános és középiskolai tanulmányaimat Encsen végeztem. Gimnáziumba az encsi Váci Mihály Gimnáziumba jártam 1984-88 között. 1994-ben a Debreceni Orvostudományi Egyetem Általános Orvosi Karán szereztem diplomát „Summa cum laude” minősítéssel. Egyetemi éveim alatt már mint demonstrátor 4 éven át oktattam az első évfolyamos orvostanhallgatókat anatómiából. Négy éven át voltam a felvételi bizottság tagja, ill. hatodévesen a felvételi bizottság diákelnöke. Egyetem után a B.-A.-Z. Megyei Kórház és Egyetemi Oktató Kórház Szülészet-nőgyógyászati osztályán kezdtem el dolgozni, ahol a mai napig tevékenykedem, 11 éve főorvosként. Tizenkilenc éve vagyok házas, egy 17 éves kisfiam és egy 14 éves kislányom van.

Mindemellett két évig 1994-től a HIETE Egészségügyi Főiskolai Kar kihelyezett Miskolci Védőnői karának anatómiai tanszékén főiskolai tanársegéd voltam és anatómiát oktattam. A Ferenczi Sándor Egészségügyi Szakközépiskola nappali és munka melletti szakjain tizenkét éven át 1996-tól 2008-ig szülészet nőgyógyászatot tanítottam.

Főorvosi kinevezésemre 2012-ben került sor. Munkahelyemen a Centrális várandósgondozás és a járó beteg ambulanciák vezetője, kódoló orvos és controlling felelős, négy éve osztályvezető helyettes főorvos vagyok az ország egyik legnagyobb szülészet –nőgyógyászati osztályán. Tagja vagyok a Magyar Nőorvos Társaságnak, a Magyar Nőgyógyászok Endoszkópos Társaságának és a Magyar Szülészeti- Nőgyógyászati Ultrahang Társaságnak (MSZNUT). 10 évig az osztályunkon működő „Magzatok és Édesanyák Egészségének Megőrzéséért” alapítvány kuratóriumának elnöke voltam. Miskolcon már mintegy 24 éve, Tiszaújvárosban 12 éve működik magánrendelésem.

Több mint 54 előadást tartottam, több elsőszerzős cikkem jelent meg folyóiratokban.

Vállalkozásom révén számos kórházban finanszírozási, gazdasági tanácsadóként alkalmaztak (fekvő és járó beteg ellátás terén), ezáltal betekintést nyerhettem a kórházigazgatás finanszírozási gondjaiból adódó nehézségekbe és jó kapcsolatot alakítottam ki számos kórházigazgatóval és szülészeti osztályvezetővel országszerte.

A megyei Orvosi Kamara Díjtétel Egyeztető Bizottságának tagja voltam 1998-tól 2002-ig, az Országos Díjtétel Egyeztető Bizottságnak pedig 2003 januárjától. 2006 novemberében a Megyei Orvosi Kamara Díjtétel Egyeztető Bizottságának Elnöke lettem.

A Megyei Orvosi Kamara elnökének választottak 2011 októberében, ahol 8 éven át mint elnök, ezt követően mint alelnök tevékenykedem.

Lehetőségem nyílt Éger elnök úr felkérésére az országosan egyedülálló rezidensakadémiáról egy referátumot tartani 2013. februárjában a TESZT ülésen. Megyei kamaránk kimagasló, sokrétű tevékenységét 2014. évben az országos elnökség is elismerte, ennek keretén belül a Magyar Orvosi Kamaráért elismerő oklevélben részesültem.

Elnökségem alatt területi szervezetünk még inkább feladatának érezte a hátrányos helyzetű régiónkban lehetőségeihez képest minél több vonalon segíteni orvosaink boldogulását, mind szakmai, mind az élet egyéb területén.

Végezetül, de nem utolsósorban ezúton szeretném megköszönni, mint alelnök az elnökség és kamaránk titkárságának az elmúlt 4 évben kifejtett áldozatos munkáját, lelkiismeretességét, és a sok segítséget, amit én és a Területi Kamaránk nap mint nap kapott tőlük.

 **Dr. Cziáky Tamás**